CELEX: 32013D0676
Language: fi
Date: 2013-11-15 00:00:00
Title: 2013/676/EU: Neuvoston täytäntöönpanopäätös, annettu 15 päivänä marraskuuta 2013 , luvan antamisesta Romanialle jatkaa yhteisestä arvonlisäverojärjestelmästä annetun direktiivin 2006/112/EY 193 artiklasta poikkeavan eritystoimenpiteen soveltamista

27.11.2013   
            
            
               FI
            
            
               Euroopan unionin virallinen lehti
            
            
               L 316/31
            
         NEUVOSTON TÄYTÄNTÖÖNPANOPÄÄTÖS,
   annettu 15 päivänä marraskuuta 2013,
   luvan antamisesta Romanialle jatkaa yhteisestä arvonlisäverojärjestelmästä annetun direktiivin 2006/112/EY 193 artiklasta poikkeavan eritystoimenpiteen soveltamista
   (2013/676/EU)
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY (1) ja erityisesti sen 395 artiklan 1 kohdan,
   ottaa huomioon Euroopan komission ehdotuksen,
   sekä katsoo seuraavaa:
   
               (1)
            
            
               Romania on pyytänyt komission pääsihteeristössä 13 päivänä maaliskuuta 2013 saapuneeksi kirjatulla kirjeellä lupaa jatkaa direktiivin 2006/112/EY 193 artiklasta poikkeavan erityistoimenpiteen voimassaoloa puutuotteiden toimitusten osalta.
            
         
               (2)
            
            
               Komissio antoi direktiivin 2006/112/EY 395 artiklan 2 kohdan mukaisesti Romanian hakemuksen tiedoksi muille jäsenvaltioille 17 päivänä kesäkuuta 2013 päivätyllä kirjeellä. Komissio ilmoitti Romanialle 18 päivänä kesäkuuta 2013 päivätyllä kirjeellä saaneensa kaikki hakemuksen arviointia varten tarpeellisiksi katsomansa tiedot.
            
         
               (3)
            
            
               Direktiivin 2006/112/EY 193 artiklassa säädetään, että tavaroita luovuttava tai palveluita suorittava verovelvollinen on pääsääntöisesti velvollinen maksamaan arvonlisäveron veroviranomaisille.
            
         
               (4)
            
            
               Romanialle annettiin neuvoston täytäntöönpanopäätöksellä 2010/583/EU (2) lupa soveltaa direktiivin 2006/112/EY 395 artiklan nojalla poikkeavaa toimenpidettä, jotta vastaanottaja voidaan nimetä velvolliseksi maksamaan arvonlisävero tapauksissa, joissa puutuotteita toimittavat verovelvolliset.
            
         
               (5)
            
            
               Ennen kuin Romanialle annettiin aikaisempi lupa soveltaa käännettyä verovelvollisuutta puutoimituksiin, sillä oli ongelmia puutavaramarkkinoilla markkinoiden luonteen ja niillä toimivien yritysten vuoksi. Tällä toimialalla toimii suuri määrä pieniä yrityksiä, joita Romanian viranomaisten on vaikea valvoa. Romanian viranomaisten mukaan vastaanottajan nimeämisellä velvolliseksi maksamaan arvonlisävero on estetty veropetoksia ja veron kiertämistä tällä toimialalla, ja tämä toimenpide on näin ollen edelleen perusteltu.
            
         
               (6)
            
            
               Toimenpide on oikeasuhteinen tavoiteltuihin päämääriin nähden, sillä sitä ei ole tarkoitettu sovellettavaksi yleisesti vaan ainoastaan tarkasti määritettyihin toimintoihin toimialalla, jolla veropetokset tai veron kiertäminen aiheuttavat huomattavia ongelmia.
            
         
               (7)
            
            
               Toimenpiteellä ei komission mielestä pitäisi olla kielteistä vaikutusta petosten estämiseen vähittäiskaupan tasolla tai muilla toimialoilla taikka muissa jäsenvaltioissa.
            
         
               (8)
            
            
               Luvan olisi oltava voimassa rajoitetun ajan 31 päivään joulukuuta 2016 asti.
            
         
               (9)
            
            
               Siinä tapauksessa että Romania pyytää, että luvan voimassaolo jatkuu vielä vuoden 2016 jälkeen, kertomus ja voimassaolon jatkamista koskeva hakemus olisi toimitettava komissiolle viimeistään 1 päivänä huhtikuuta 2016. Ottaen huomioon tuohon päivään mennessä saadut kokemukset olisi arvioitava, onko poikkeus yhä perusteltu.
            
         
               (10)
            
            
               Poikkeuksella ei ole kielteistä vaikutusta arvonlisäverosta kertyviin unionin omiin varoihin,
            
         ON HYVÄKSYNYT TÄMÄN PÄÄTÖKSEN:
   1 artikla
   Poiketen siitä, mitä direktiivin 2006/112/EY 193 artiklassa säädetään, Romanialle annetaan 31 päivään joulukuuta 2016 asti lupa nimetä verovelvolliseksi tämän päätöksen 2 artiklassa tarkoitetut tavaroiden luovutukset tai palvelujen suoritukset vastaanottava verovelvollinen.
   2 artikla
   Edellä 1 artiklassa säädettyä poikkeusta sovelletaan verovelvollisten suorittamiin puutuotteiden toimituksiin, mukaan lukien kasvava puusto, pyöreä tai halkaistu muottipuutavara, polttopuu, sahateollisuuden tuotteet sekä täyssärmäinen puutavara tai puuhake ja raakapuu, jalostettu puu ja puutavara puolivalmisteena.
   3 artikla
   Tässä päätöksessä säädetyn toimenpiteen voimassaolon jatkamista koskeva hakemus on toimitettava komissiolle viimeistään 1 päivänä huhtikuuta 2016, ja sen mukana on oltava kertomus, jossa arvioidaan toimenpiteen tehokkuutta ja petosriskiä puualalla.
   4 artikla
   Tämä päätös on osoitettu Romanialle.
   
      Tehty Brysselissä 15 päivänä marraskuuta 2013.
      
         
            Neuvoston puolesta
         
         
            Puheenjohtaja
         
         R. ŠADŽIUS
      
   
   
      (1)  EUVL L 347, 11.12.2006, s. 1.
   
      (2)  Neuvoston täytäntöönpanopäätös 2010/583/EU, annettu 27 päivänä syyskuuta 2010, Romanialle annettavasta luvasta ottaa käyttöön yhteisestä arvonlisäverojärjestelmästä annetun direktiivin 2006/112/EY 193 artiklasta poikkeava erityistoimenpide (EUVL L 256, 30.9.2010, s. 27).